An Dioskurides wegen eines Überfalls
Material: papyrus
Place: Herakleopolites
Categories: Eingabe an den Phrurarchen
Überfall
Prügelei
beide Parteien vermutlich in einen noch anhängigen Fall wegen Ehebruchs verstrickt
Διοσκ[ουρίδει] ἡγεμόνι καὶ φρουράρχωι
παρὰ Ἀρ[τεμιδώρ]ου καὶ Πρωτάρχου τῶν Ἀρτεμιδώρου Δωριέων
οὗ ἐπιδ[εδώκ]αμεν ὑπομνήματος Τήρηι τῶν φίλων καὶ στρα
τηγῶι ὑπ[όκε]ιται τὸ ἀντίγραφον. ἀξιοῦμεν οὖν καὶ σὲ προνοιηθῆναι
περὶ τῶν ἐν αὐτῶι δεδηλομένων· τούτου γὰρ γενομένου
τευξόμεθα φιλανθρωπίας. εὐτύχει.
Τήρηι τῶν φίλων καὶ στρατηγῶι
παρὰ Ἀρτεμιδώρου καὶ Πρωτάρχου τῶν Ἀρτεμιδώρου Δωριέων.
τῆι ϛ Φαῶφι τοῦ λϛ  διαπορευομένων ἡμῶν τὴν ἀ
φʼ Ἡρακλέους πολιν ἐπὶ τὸν ὁρμου ὁδὸν σὺν ἄλλοις ὁπηνίκα
ἐγενόμεθα κατὰ τὴν πύλην τὴν φιρουσαν ἀπὸ τοῦ φρουρίου
εἰς τὴν Ἡρακλέους, ἐπικαθήμενός τις πορείωι οὗ τὸ ὄνομα
ἀγνομεν ἐνέσεισεν τῶι ἑνὶ [ἡ]μῶν Ἀρτεμιδώρωι ἐπίτηδες,
ὡς ἔστιν ἐκ τῶν εὐλόγων θεορῆσαι, τοῦ γὰρ Ἀρτεμιδώρου ἐπι
τιμήσαντος αὐτῶι καὶ γενηθέντων ἡμῶν ἐντὸς τῆς πύλης
τοῦ ὀχυρώματος Κόσων τις καὶ Θυμολέων καὶ ἄλλοι ὧν τὰ ὀνόματα
ἀγνοοῦν ἐπιθέμενοι ἡμῖν καὶ τῶι συνακολουθοῦντι ἡμῖν
Ἀνδρονίκωι μεθύοντες ἐμαστίουν. ἔνοι μὲν ἐνσείοντες
πλείνθους καὶ χάλικας, ἕτεροι δὲ ταῖς ἑαυτῶν χερσεὶ καὶ τοῖς σκέ
λεσιν, ἄλλοι δὲ ἔδακνον. ἐγ δὲ τοῦ τοιούτου κινδυνευόντων
ἡμῶν καὶ ἐπικαλουμένων βοηθοὺς καί τινων διὰ τὸν θόρυβον
ἐπιπαραγενηθέντων καὶ βοηθησάντων τῆς τε τοῦ Κόσωνος
καὶ Θυμολέτος ἀγωγῆς ἐπὶ τὸν φρούραρχον γενομένης
ἐπεκπηδήσασα Ἀμμωνία τίς τινα μὲν ὧν περιεβεβλήμεθα
ἱματίων κατᾳκίσατο, ἐν δὲ τῶι θορύβωι καὶ τὸ τοῦ Ἀνδρονίκου
ἱμάτιον ἀπηλλάγη ἔχουσα. οἱ δὲ σὺν τοῖς περὶ τὸν Κόσωνα ὄντες
εἰς φυγὴν ὅρμησαν. μετὰ δὲ τὸ παραδοθῆναι τοὺς διασαφουμένους
Ἐπιμάχωι τῶι παρὰ τοῦ φρουράρχου ἐπιπαραγενηθέντες
Νικόδημός τις καὶ Ἀσκληπιάδης καὶ ἄλλοι πλείονες ὡσαύτως
μεθύοντες καὶ ἀκούσαντες ἔνδον εἶναι ἡμᾶς εἰσιδεβιάζοντο
ἀλογῆσαι ἡμᾶς βουλόμενοι, τῶν δὲ δι τὸν θόρυβον ἐπισυναχθέν
των ἐπιτιμησάντων αὐτοῖς καὶ καταστησάντων ἡμᾶς εἰς οἶκον
οὕτως ἀπηλλάγησαν. αὐτοὶ δὲ τῶι ζῆν κεκινδυνευκότες
καὶ καθυπονοοῦντες τὰ τῆς ἐπιθέσεως εἰς ἡμᾶς συντετε
λέσθαι ὑπὸ Ἀπολλωνίου τοῦ Ἡρακλείδου Ἀμμωνιέως χάριν
τῆς ἐνεστώσης τῶι ἑνὶ ἡμῶν Πρωτάρχωι ἐπὶ Νικάνορος
καὶ Ἀρχιάνακτος πρὸς τὴν γυναῖκα αὐτοῦ Χρυσοῦν καὶ τὸν
μεμοιχευκ[ό]τα αὐτὴν Ἀπολλώνιον τὸν προγεγραμμένον
ἐπισκεψιν κοὐ δυνάμενοι ἐπὶ τῶν
τόπων τὸν πρὸς αὐτοὺς λόγον συν
στήσεσθαι διὰ τὴν προειρημένην
αἰτίαν ἀξιοῦμεν ἐὰν φαίνηναι προνο
ηθῆναι ὡς οἱ μὲν διασαφούμενοι καὶ
ἡ Ἀμμωνία ἀσφαλισθήσονται, τὸ δὲ
ὑπόμνημα ἀναπεμφθῆναι ἐπὶ Νικάνορα
καὶ Ἀρχεάνακτα ὅπως καὶ ἀπ[ὸ] τούτου ὁρμηθέν
τες ποιησομεθα τὸν προσήκοντα λόγον.
τούτου γὰρ γενομένου τευξόμεθα
ἀντιλήψεως.
εὐτυχεῖτε